Professionshøjskolen UCN kan byde velkommen til næsten lige så mange studerende som sidste år, men de unge vil hellere til Aalborg end Thisted og Hjørring.

3.288. Så mange er optaget på professionshøjskolen UCN, der har over 30 uddannelsessteder fordelt i byerne Aalborg, Thisted og Hjørring. Det viser tal fra Uddannelses- og Forskningsministeriet. - Jeg glæder mig over, at vi kan byde velkommen til så mange unge og er meget tilfreds med, at vi er på linje med sidste års rekordoptag, fortæller rektor Lene Augusta Jørgensen. Ny uddannelse hitter Hun noterer med tilfredshed, at der har været stor rift om at blive optaget på en ny uddannelse som sundhedsadministrativ koordinator, der afløser lægesekretæruddannelsen. 157 ansøgere havde uddannelsen som deres 1. prioritet, men der var kun plads til 66.. - Der er i disse år stor mangel på lægesekretærer, og derfor forventer vi også, at der bliver rift om de nye sundhedsadministrative koordinatorer, når de første er færdiguddannede om et par år, siger Lene Augusta Jørgensen. Her kan du se, hvad UCN tilbyder af udddannelser, og hvad det har krævet i karaktersnit fra en ungdomsuddannelse for at blive optaget: Færre vil være i provinsen Professionshøjskolen har haft en lille fremgang i ansøgere til uddannelserne i Aalborg, mens der har været et fald i både ansøgere og optagne studerende på omkring 10 procent til uddannelserne i Thisted og Hjørring. - Vi har nogle virkelig gode uddannelser i Hjørring og Thisted - for eksempel sygeplejerskeuddannelsen i Thisted og læreruddannelsen i Hjørring - der er helt afgørende for Thy og Vendsyssel. Jeg kan kun opfordre de unge til at søge en ledig studieplads her, hvis de ikke er kommet ind på deres drømmeuddannelse, fortæller Lene Augusta Jørgensen. Ambition bekymrer Men hun er også bekymret for udviklingen set i lyset af regeringens ambition om, at 60 procent af de store velfærdsuddannelser - heriblandt af sygeplejersker og lærere - skal ligge uden for de største byer. Føres dette ud i livet, skal omkring 1.300 uddannelsespladser fra disse uddannelser væk fra København, Aarhus, Odense og Aalborg. - Dette års optag viser endnu engang, at de unge i stor stil søger mod storbyerne for at studere, og derfor kan vi godt være urolige for, om de unge vil følge med, hvis vi skal flytte et stort antal studiepladser væk fra Aalborg. Ikke mindst når vi i forvejen har ledige pladser på flere uddannelser i Thisted og Hjørring.